和余山南僉判清溪觀荷
作者：釋道璨
朝代：宋

paragraphs: 東風已老南風急，浪蕊浮花和露泣。
翠袖盈盈波上來，相向美人如玉立。
軒渠一笑俱動容，彼此一樣冰雪蹤。
明珠散不論斛斗，清溪化作驪龍宮。
大江以東北山北，時樣新粧皆失色。
古心一寸誰得知，江上晚來數峰碧。
普天之下率土濱，容著不盡胸中春。
濂溪愛花我愛葉，難將此意輕語人。
探尋勝處到深杳，兩眼眈眈天地小。
不離枝葉見花實，紅白紛紛跡如埽。
膝間不著無絃琴，酒中清濁時自斟。
興寄超然八方內，身在水流香世界。
綠雲冉冉撥不開，樂地可中能許大。
中通外直真絕奇，一語能覺千古迷。
二百年後誰傳衣，清溪滾滾通濂溪。